আজ সকালেই দেশে  ফিরেছেনন ‘মিটু’-অভিযুক্ত কেন্দ্রীয় মন্ত্রী এমজে আকবর। বিদেশ সফর শেষে দেশে ফেরার পরেই তাঁর বিরুদ্ধে ওঠা অভিযোগ  সম্পর্কে সাংবাদিকদের মন্ত্রী বলেন, ‘‘যা বলার  পরে  বলব।’’
বিজেপি সূত্রে খবর, দল আকবরের বিরুদ্ধে ওঠা অভিযোগকে গুরুত্ব দিয়েই দেখছে। তার জেরে মন্ত্রিত্ব ছাড়তে হতে পারে তাঁকে। তিনি মন্ত্রী হিসেবে কাজ চালিয়ে  যাবেন কি না, সেই  সিদ্ধান্ত খুব তাড়াতাড়ি নিয়ে নেবে বিজেপি।

কলকাতায় আকবর। — ফাইল চিত্র
মিটু আন্দোলোনের ঢেউ ক্রমেই আছড়ে পড়েছে বিভিন্ন ক্ষেত্রে। রাজনীতিকদের মধ্যে প্রথম বড় ঘটনা আকবরের বিরুদ্ধে ওঠা অভিযোগ। সবই মিথ্যা, সবই সাজানো— এখনও পর্যন্ত বিদেশ মন্ত্রকের প্রতিমন্ত্রী এমজে আকবর এমনটাই দাবি করেছেন। তবে খুব তাড়াতাড়ি তাঁকে মন্ত্রিত্ব ছাড়তে হতে পারে বলে জল্পনা রাজনৈতিক মহলে।
অন্য একটি সূত্রের খবর, ইতিমধ্যেই পদত্যাগপত্র প্রধানমন্ত্রীর দফতরে পাঠিয়ে দিয়েছেন এমজে আকবর। বিদেশমন্ত্রী সুষমা স্বরাজের সঙ্গেও পদত্যাগ নিয়ে তাঁর বৈঠকের সম্ভাবনা রয়েছে।
গত কয়েক দিনে কেন্দ্রীয় মন্ত্রী আকবরের বিরুদ্ধে একের পরে এক যৌন হেনস্থার অভিযোগ উঠেছে। কেন্দ্রীয় মন্ত্রী হওয়ার আগে দীর্ঘদিন সাংবাদিকতা করেছেন তিনি। জড়িত ছিলেন বহু প্রকাশনার সঙ্গে। এক সময়ের কংগ্রেস সাংসদ এখন বিজেপির রাজ্যসভার সাংসদ ও মন্ত্রী। যে ১৪ জন মহিলা তাঁর বিরুদ্ধে মুখ খুলেছেন, তাঁদের মধ্যে বেশির ভাগই সাংবাদিক। তাঁদের অভিযোগ, আকবর সম্পাদক থাকার সময়ে অনেককে যৌন হেনস্থা করেছেন। কেন্দ্রীয় মন্ত্রীর বিরুদ্ধে এমন গুরুতর অভিযোগ ওঠায় অস্বস্তিতে বিজেপি। ইতিমধ্যেই তাঁর পদত্যাগের দাবি তুলেছে বিরোধী দলগুলি। 
স্বাভাবিক ভাবেই অস্বস্তিতে প্রধানমন্ত্রী নরেন্দ্র মোদীও। তিনি কী সিদ্ধান্ত নেবেন, তার উপরেই নির্ভর করছে আকবরের ভবিষ্যৎ। সেই দিকেই তাকিয়ে গোটা রাজনৈতিক মহল।